8 RRD (Para)

Sejarah Penubuhan

Pasukan 8 Renjer telah ditubuhkan pada 1 Mac 73. Seramai 500 rekrut rakyat Sarawak telah dipilih untuk mengikuti latihan intensif di Kem Wellington, Terendak, Melaka mulai 12 Mac 73 hingga 4 Sep 73 selama 6 bulan. Semasa latihan, anggota-anggota rekrut terdiri daripada anak-anak tempatan dan tiada sebarang masalah yang timbul. Upacara tamat latihan telah diadakan di Kem Wellington, Terendak, Melaka dan tabik hormat telah diambil oleh DYMM Raja Perlis, Tuanku Syed Putra Ibni Almarhum Syed Hassan Jamalullail pada 4 Sep 73. 
Dengan tamatnya latihan asas rekrut itu maka pusat latihan 8 Renjer telah dibubarkan. Pasukan telah diisytiharkan sebagai Batalion Kelapan Rejimen Renjer dan LT KOL MOKTHAR BIN ISMAIL sebagai Pegawai Memerintah yang pertama. Pada 1 Jan 87, pasukan ini telah diberi mandat sebagai pasukan infantri pertama dalam sejarah Tentera Darat untuk ditukarkan dari Batalion Infantri Standard ke Batalion Infantri Para. Keanggotaannya adalah terdiri daripada anggota-anggota asal batalion ini dan juga anggota-anggota dari batalion-batalion Renjer yang lain secara sukarela. Program pengubahsuaian dari Batalion Infantri biasa kepada Batalion Infantri Parachut telah berjalan dengan lancar sehinggalah batalion ini menerima taraf operasinya sebagai Batalion Payung Terjun pada bulan Julai 90. 
Seterusnya pada 10 Okt 94, batalion ini bersama-sama pasukan-pasukan lain di bawah naungan 10 Briged (Para) telah diisytiharkan sebagai elemen darat Pasukan Aturgerak Cepat (PAC) dengan penyampaian beret merun oleh YAB Perdana Menteri Malaysia, Tun Dr. Mahathir bin Mohamad semasa penutup Latihan Halilintar Siri 1/94 di Lapangan Terbang Padang Mat Sirat, Langkawi.

Sejarah Penubuhan Wisma Perwira 8 Renjer

Wisma Perwira 8 Renjer telah ditubuhkan pada bulan Mac 1973 di Kem Terendak serentak dengan latihan Rekrut Pasukan 8 Renjer, keadaan Wisma Perwira berada di dalam serba kekurangan. Sungguhpun demikian Wisma Perwira telah ditadbirkan dengan baik dan tambahan keanggotaan yang ramai pada masa itu telah memberi dorongan yang menggalakkan.
Jentera pentadbiran Wisma Perwira mulai berjalan dengan lebih baik sungguhpun usia yang masih begitu muda. Hadiah-hadiah dari pegawai-pegawai dan orang-orang awam menambahkan lagi harta milik Wisma Perwira terutama semasa pasukan ini berada di Kem Semenggo Kuching. Majlis-majlis seperti Mess Night, Ladies Night telah pun dimulakan disamping itu segala jenis adat istiadat Wisma telah mula diperbaharui dari masa ke semasa.
Semasa pasukan ini bertugas di kem Suvla Line, Ipoh, Perak dalam tahun 1977 hingga 1980. Kedudukan kewangan serta harta-harta Wisma sungguh menggalakkan kerana ahli-ahli Wisma telah menderma satu bulan elaun Sabah dan Sarawak kepada wisma untuk mentadbirkan bagi menambahkan lagi keselesaan untuk pengunjung-pengunjung yang datang di samping tempat penginapan pegawai-pegawai. Pada bulan Jun 1980 Wisma Perwira telah dijadikan Wisma Perwira Kor Renjer dan DYMM Tuanku Raja Perlis, Tuanku Syed Putra Ibni Al-Marhum Syed Hassan Jamalullail selaku Kolonel Yang Dipertua Kor Renjer telah memperkenankan bilik rehat Wisma Perwira dinamakan Indra Kayangan sempena nama Istana Tuanku Raja Perlis.
Pada bulan Disember 1980, Wisma 8 Renjer telah berpindah ke Kem Oya, Sibu, Sarawak. Jentera pentadbiran Wisma terus memainkan peranannya dari masa ke semasa untuk kemudahan pegawai-pegawai yang bertugas di Batalion Ke-8 Rejimen Renjer Diraja.
Pada 10 Oktober 1994, Pasukan ini bersama-sama pasukan-pasukan lain di bawah naungan 10 Briged (Para) telah diisytiharkan sebagai elemen darat Pasukan Aturgerak Cepat (PAC) dengan penyampaian beret merun oleh YAB Perdana Menteri Malaysia ketika itu, Tun Dr. Mahathir bin Mohamad semasa penutup Eksesais Halilintar Siri 1/94 di Lapangan Terbang Padang Mat Sirat, Langkawi.

Ragaan Pasukan

Ragaan Utama pasukan adalah “Piala KDYMM Tuanku Syed Putra Jamalullail”. Bentuknya yang terbuka menadah itu melambangkan bahawa warga batalion ini sentiasa bersedia menerima apa sahaja tugas yang dipertanggungjawabkan kepada pasukan. Ia juga melambangkan pasukan ini akan cuba sedaya upaya untuk berada di barisan hadapan dan di puncak kejayaan dalam segala aktiviti yang disertai.

Topi Besi Pasukan

Pada suatu ketika dahulu pasukan ini agak terkenal dengan topi besi terutama bagi unit-unit di bawah naungan 3 Briged. walaubagaimana pun pada ketika itu penggunaan topi besi tidaklah begitu banyak Seperti sekarang ini di dalam Siri latihan-latihan gonzales tetapi pasukan ini telah menggunakan terlebih dahulu. Penggunaan topi besi di dalam pasukan ini bermula semasa  pasukan ini bertugas di Malaysia Timur buat kali pertama kalinya dibawah pemerintahan Lt Kol Raja Abdul Rashid bin Raja Baidulzaman pada tahun 1974 hingga 1975.
Ketibaan pegawai memerintah telah disambut oleh kedua-dua ketua kompeni serta pegawai-pegawai yang lain. Oleh kerana ketibaan beliau telah lewat petang jadi tidak banyak aktiviti yang dapat diperhatikan oleh beliau. pegawai memerintah telah bermalam di kem Balai Ringgin pada malam itu dan pada keesokan harinya beliau telah turut sama untuk membuat latihan jasmani bersama-sama anggota kompeni. Kapt Ropee Adnan yang terkenal dengan perangainya yang rugged dan kasar telah mengarahkan semua anggota kompeninya membuat latihan jasmani dengan pakaian, kasut Kombat, seluar loreng tanpa baju dan bertopi besi. Semua anggota kompeni C telah berlari mengikut jalanraya menghala ke Serian iaitu kira-kira dua batu daripada kem dan kalau pergi dan balik lebih kurang 4 batu. Pada mulanya kami menyangka yang pegawai memerintah tidak akan turut sama berlari sejauh itu tetapi sebaliknya beliau Sentiasa berada di belakang kami.
Keadaan di kiri kanan Jalan raya ada terdapat bukit yang ditanam dengan pokok lada hitam yang agak tinggi juga.  Tiba-tiba kami terdengar beberapa tembakan bertubi-tubi maka Kami anggota kompeni C telah berpecah dua dan masing-masing telah menyerang 'assault' satu di sebelah kiri Dan satu lagi di sebelah kanan jalan. perkara ini telah berlaku beberapa kali yang mana keadaan telah berubah daripada latihan jasmani menjadi latihan kawad tempur seksyen. Walaubagaimana pun diakhir latihan pegawai memerintah telah berpuas hati dengan tindakan-tindakan yang telah dibuat oleh anggota kompeni C itu. Setelah tamat latihan jasmani Pegawai Memerintah melawat kawasan kem Dan beliau telah kembali ke Markas Pasukan pada petang itu juga. Rupa-rupanya kejadian itu tidak tamat disitu sahaja malah sekembalinya Pegawai Memerintah ke Markas Pasukan beliau telah mengarahkan semua anggota akan membuat latihan jasmani dengan memakai topi besi seperti yang telah dilakukan oleh kompeni C. keadaan ini telah dilaksanakan dengan sepenuhnya ketika kami berada di kem semenggo,kuching, Sarawak dimana latihan jasmani adalah perbarisan pasukan.
Untuk mengekalkan kenangan ini Pegawai Memerintah telah mengunakan topi besi yang telah disadur dan dilekatkan dengan lambang Renjer sebagai lambang pemerintahan pasukan ini. Topi besi ini telah tersimpan di pejabat Pegawai Memerintah hingga ke saat ini, dan akan dapat kita lihat setiap kali di upacara serah menyerah  di antara Pegawai Memerintah.

Penganugerahan Panji-Panji Pasukan

Pasukan telah dikurniakan panji-panji Rejimen pada 29 Jun 1999 yang disempurnakan oleh DYMM Tuanku Syed Putra Ibnu Almarhum Syed Hassan Jamalullail selaku Kolonel Yang DiPertua Rejimen Renjer ketika itu. Perbarisan penganugerahan panji-panji tersebut telah dilaksanakan di Padang Kawad Pasukan 8 RRD (Para), Kem Terendak, Melaka. Lt Kol Ranjit Singh Ramday selaku Pegawai Memerintah pasukan ketika itu diberikan penghormatan sebagai Ketua Perbarisan manakala Lt M Elnizam bin Elias sebagai Pegawai panji-panji. Upacara pemasyhuran ini menyaksikan penglibatan seramai 26 orang Pegawai dan 595 anggota LLP di dalam perbarisan penganugerahan panji-panji ini.

Perubahan Pada Panji-Panji Pasukan

Pada 11 Ogos 2017, pasukan telah dianugerahkan Battle of Honour Op Daulat Feb 2013 di atas kejayaan serta penglibatan pasukan telah terlibat di dalam Op Daulat mulai 13 Februari hingga 29 Jun 2013 di Kampung Tanduo, Lahad Datu, Sabah menentang penceroboh Sulu. Justeru itu panji-panji pasukan telah ditambah pingat Battle of Honour bagi membuktikan bahawa pasukan ini pernah terlibat di dalam pertempuran menentang penceroboh dan menjaga kedaulatan negeri Sabah.

Eks HARINGGAROO

Telah dilaksanakan di Kota Belud, Sabah pada 24 hingga 25 Mei 90 bersama Tentera Australia. Eks ini berkonsepkan operasi paracut.

Eks SUMAN Warrior 1/90

Pasukan telah terlibat dalam Eks SUMAN Warrior 1/90 bersama tentera dari Negara Singapura, United Kingdom, Australia dan New Zealand di Kem Desa Pahlawan, Kelantan.

Eks SUMAN Warrior (CPX) 1/2001

Pasukan telah terlibat dengan Eks SUMAN Warrior bersama negara FPDA di Brisbane, Australia mulai 13 hingga 27 Okt 01. Eks berkonsepkan Command Post Exercise (CPX).

Eks WIRA EAGLE

Pasukan telah melaksanakan latihan bersama United State Marine Corp (USMC) di Sungai Lembing, Pahang mulai 21 hingga 28 Jun 02. Eks berkonsepkan Peperangan Melawan Insurgensi (PMI).

Eks WIRA EAGLE/CARAT Siri 1/2009

Latihan bersama United State Marine Corp (USMC) di Kemaman pada 22 hingga 26 Jul 09. Latihan ini melibatkan 1 Komp yang melaksanakan cross training bagi latihan CIW dan Survival.

Task Force Combat Battalion Rapid Action (TF COBRA)

Latihan ini terdiri dari komposisi gabungan formasi 10 Bgd (Para), 21 GGK dan Elm Perubatan daripada MATM-BPK.

Combat Battalion For Rapid Action (COBRA GOLD)

Latihan ini adalah latihan gabungan yang melibatkan negara Malaysia, China, India, Indonesia, Jepun, Korea Selatan dan Singapura dan diterajui oleh Royal Thai Armed Forces (RTARF) dan United States Pacific Command (USPACOM) mulai 15 hingga 17 Feb 2018. Latihan ini telah dilaksanakan di Thailand.

Eks Urban Horbill - Operation in Build-Up Areas (OBUA) Siri 1/2019

Latihan peringkat Komp ini telah dilaksanakan sekitar blok G, Kem Terendak untuk melatih anggota dalam pelaksanaan taktik, teknik dan prosuder peperangan di kawasan terbina.

901738 Sjn Kanang ak Langkau

901738 Sjn Kanang ak Langkau telah mengetuai Pl Gempur 8 Renjer yang telah ditugaskan untuk membuat penjejakan serta memusnahkan segerombolan musuh dikawasan gerakan yang telah menembak mati seorang anggota PK di kawasan Tanah Hitam. Di atas kecekapan dan keberaniannya yang luar biasa, Pl Gempur yang diketuai oleh beliau akhirnya telah berjaya mengesan arah musuh melarikan diri. Keberanian serta kecekalan hati beliau sebagai ketua kumpulan sentiasa memberi semangat kepada anggota-anggota kumpulannya bersiap sedia untuk bertempur dan untuk membantu dalam penjejakan yang berjalan selama sebelas hari sebelum pertempuran yang pertama. Setelah menggeledah beberapa hari di tempat di mana PK ditembak mati akhirnya beliau dapat mengesan arah musuh melarikan diri.
Pada 191400H Feb 1980 Sjn Kanang telah dapat mengesan jerangkap samar musuh yang telah dipasang. Beliau telah mengarahkan kumpulannya berhenti, semasa beliau serta beberapa anggota kumpulannya meneliti jerangkap samar musuh itu dengan tiba-tiba musuh dijangka dengan kekuatan 3 ke 4 orang dipercayai kumpulan serang hendap musuh telah melepaskan tembakan dan mencederakan Sjn Kanang sendiri serta seorang Ketua Seksyen kumpulannya dan anggota perubatan Pl gempur tersebut. Walaupun Sjn Kanang telah mendapat kecederaan di bahagian dada dan perutnya tetapi beliau terus menyusun anggota kumpulannya dan membalas tembakan ke arah musuh tanpa mempedulikan jerangkap samar musuh.

901738 LKpl Beliang ak Bali

Pada 2 Oktober 1975, 1 Seksyen mengandungi tujuh orang anggota dari Pl kilat yang diketuai oleh 929390 Sjn Gandat ak Merdan untuk ditugaskan mengesan kehadiran musuh di kawasan Lundu, Sarawak. Pada 9 Oktober Pl ini telah berpecah kepada dua kumpulan kecil, satu kumpulan diketuai oleh 929390 Sjn Gandat ak Merdan dan satu kumpulan lagi diketuai oleh 931679 Lkpl Beliang ak Bali untuk membuat RKK bagi menjejak kesan-kesan yang dilalui oleh musuh. Lkpl Beliang ak Bali dan dua orang lagi anggota melakukan penjejakan dan mengesan arah yang telah digunakan oleh musuh. Setelah menjejak sejauh 80 meter, Lkpl Beliang ak Bali telah melihat satu kumpulan yang berpakaian hutan dan membawa senjata. Pada mulanya Lkpl Beliang ak Bali menyangka bahawa anggota yang dilihatnya itu adalah dari kumpulan Tentera Nasional Indonesia (TNI). Apabila diperhati Lkpl Beliang ak Bali ternampak anggota-anggota yang dilihat itu memakai topi bucu bertanda bintang merah. Lkpl Beliang ak Bali pun memberi isyarat kepada anggotanya iaitu musuh, lalu melepaskan dari paras dada ke arah dimana musuh berada. Musuh yang ditembak kedengaran jatuh ke tanah. Dalam pada masa itu kumpulan musuh pun membalas tembakan ke arah di mana kumpulan Lkpl Beliang ak Bali berada. Kumpulan musuh cuba menyerbu sambil melepaskan tembakan. Lkpl Beliang ak Bali menyedari bahawa kumpulannya berhadapan dengan bilangan musuh yang kekuatannya empat kali ganda daripada kumpulannya.
Dengan menggunakan tipu helah, Lkpl Beliang ak Bali memberi arahan kononnya beliau mengetuai satu Platun. Ini menyebabkan kumpulan musuh terus berundur melarikan diri dan tidak dapat mengambil kawannya yang telah terkena tembakan itu.
Apabila mendengar tembakan datangnya dari arah kumpulan Lkpl Beliang ak Bali, Sjn Gandat  ak Merdan membawa kumpulanya bergerak ke arah dimana kumpulan Lkpl Beliang ak Bali sedang dalam tembak-menembak untuk memberi bantuan.
Setelah keadaan mulai reda dan dipercayai kumpulan musuh tidak lagi berada di situ, Lkpl Beliang Ak Bali merangkak-rangkak dalam keadaan waspada lalu menghampiri mayat musuh yang dijangka sudah mati. Oleh kerana keadaan malam yang gelap gelita maka mayat musuh yang mati itu tidak dapat dibawa keluar. Pada masa itu kedua-dua kumpulan sudah bergabung semula, Pada keesokan harinya Pl ini telah dapat membawa mayat musuh yang mati itu keluar dengan dibantu oleh satu kumpulan yang dihantar oleh Markas Taktikal buat pada masa itu berada di kem Lundu. Apabila sampai ke Kem Lundu di mana banyak musuh yang mati tadi dibuat pemeriksaan oleh pihak polis dan cawangan khas nyata sekali bahawa musuh yang mati itu tidak bukan ialah seorang ketua komunis yang bergerak di kawasan Lundu itu, dia ialah PGK Lee Lip Pong.

Lagu Pasukan

Lagu Pasukan diberi tajuk “Perajurit 8 RRD (Para)” yang bertujuan untuk memberi semangat kepada warga pasukan. Lagu ini juga telah menggambarkan keseluruhan Pegawai dan anggota pasukan yang mempunyai semangat juang yang tinggi untuk berjuang mempertahankan tanah air tercinta. Lirik dan lagu dicipta oleh 1025313 Sjn Aziz bin Abdullah pada tahun 1995. Lirik lagu pasukan adalah seperti berikut: